Bryson DeChambeau er þekktur fyrir að taka sinn tíma í höggin Rúnar Arnórsson skrifarþriðjudaginn 14. janúar 2020 kl. 09:00 PGA hefur prófanir á nýjum reglum fyrir leikhraða í vikunni Nýjar reglur voru kynntar af PGA mótaröðinni á síðasta ári , þar á meðal reglur um leikhraða . Nú er komið að því að prófa hvernig reglurnar virka og munu prófanir á leikhraða reglunum hefjast á næsta PGA móti , American Express mótinu sem hefst nú á fimmtudaginn . Eins og reglurnar voru áður þá voru leikmenn tímamældir ef hollið þeirra féll aftur úr . Ef leikmaður tók meira en 50 sekúndur í að slá högg fékk hann aðvörun og í annað skiptið sem það gerðist fékk hann eitt högg í refsingu . Það gerðist þó sjaldan að leikmenn fengu refsingu þrátt fyrir kvartanir yfir hægum leik og því tilefni til að endurskoða fyrirkomulagið . Nú verður sá háttur hafður á að í stað þess að fylgjast með hollum mun PGA mótaröðin hafa lista yfir þá leikmenn sem þarf að fylgjast með . Valið verður inn á listann samkvæmt þessum atriðum : Ef leikmenn taka meira en 60 sekúndur í að slá högg án þess að ástæða sé fyrir því þá eru þeir tímamældir . Ef þeir fara ekki yfir tímamörkin tvær holur í röð þá verður tímamælingu hætt . Ef leikmaður tekur meira en 120 sekúndur í að slá högg án þess að ástæða sé fyrir því þá er hann tímamældur restina af hringnum . Listinn verður uppfærður vikulega en sérhver leikmaður sem tekur að meðaltali 45 sekúndur eða meira í að slá högg yfir 10 móta tímabil mun vera á listanum , ásamt þeim sem fara tvisvar yfir 120 sekúndna mörkin í einu móti . Leikmenn munu svo líkt og áður fá viðvörun við fyrsta brot á tímamörkum og síðan refsingu . Auk þess þarf að greiða sekt fyrir brotin , 50.000 dollara ( um 6 milljónir króna ) fyrir annað brot á tímamörkum og 20.000 dollara ( um 2,5 milljónir króna ) fyrir öll brot eftir það .